Elektrický rušeň 371

Elektrický rušeň 371 je dvojsystémový elektrický rušeň Českých dráh, podľa zastaraného technického riešenia v čase výroby a malej prevádzkovej spoľahlivosti známy pod prezývkou bastard. Rušne tohto radu vznikli modernizáciou rušňov radu 372, v rámci ktorej sa maximálna rýchlosť rušňa zvýšila z pôvodných 120 na 160 km/h, nebol však zvýšený výkon. Po oddelení nákladnej divízie ČD Cargo v roku 2007 zostali všetky rušne tohto radu v stave materských Českých dráh.

Priebeh modernizácie 
Rušne boli modernizované v rokoch 1996 až 2000 (továrenský typ 76Em) a celkovo bolo takto modernizovaných šesť strojov rady 372 (ev. č. 001, 002, 003, 004, 005 a 015), ktorým boli po zmene radu zachované pôvodné evidenčné čísla. Atypickým členom skupiny lokomotív radu 371 je potom stroj 371.201 (typ 80Em), ktorý vznikol modernizáciou rušňa 180.001 DB (tento rušeň bol odovzdaný Českým dráham ako kompenzácia za ťažko poškodený stroj 372.006). Modernizovaný rušeň 371.201 doplnil park rušňov ČD v roku 2004.

Súčasnosť 
Hlavnou úlohou týchto rušňov bola doprava medzinárodných vlakov kategórie EC v úseku PrahaDrážďany, teda na styku jednosmernej napájacej sústavy 3 kV a striedavej 15 kV / 16,7 Hz. V čele nočných vlakov EN potom zachádzali aj do Lipska a Berlína. Nakoľko ich niekoľko rokov pripravovaná náhrada modernými rušňami radu 380 na nemeckej železničnej sieti nedopadla úspešne, tieto rušne zabezpečovali vozbu vlakov EC do Nemecka až do konca GVD 2016/2017. Od GVD 2017/2018 ich na týchto výkonoch začali nahrádzať rušne radu 193 (Siemens Vectron), ktoré si České dráhy prenajali. Po tom, čo tieto rušne stratili využitie na svojich pôvodných výkonoch, ich České dráhy začali využívať na vnútroštátnych výkonoch medzi Prahou a Luhačovicami, resp. Starým Městom u Uherského Hradišťa a pod. Celá rada je v správe Depa koľajových vozidiel Praha, prevádzkovej jednotky Praha-Vršovice.

Galéria

Referencie

Iný projekt 

371
371